text: Casuarina
  
  publiceret: 2016-08-30 08:24:05+02:00
  Casuarina, planteslægt i den tokimbladede familie Casuarinaceae med ca. 15 arter af meget karakteristiske træer i Afrikas, Asiens og Australiens troper. Stammerne er slanke, og de yderste grene tynde; bladene er skælformede og sidder i kranse omkring grenene, der minder om skud af padderokker. Blomsterne er særkønnede og sidder i stande på grenenes ender, hvorved især hunblomsterstandene, der ved frugtmodning bliver små, hårde frugtstande, også kan minde om sporehusstande hos padderokker eller kogler hos nåletræer.
  Til trods for disse ydre ligheder med primitivere planter viser alle andre træk, at Casuarina er blomsterplanter i slægt med rakletræer som fx bøge- og birkefamilien. Nogle arter er vidt udbredte pionertræer på strandbredderne omkring det Indiske Ocean, andre arter forekommer længere inde i landet, især i Australien. I plantager dyrkes en del arter som producenter af tømmer og brændetræ; arterne er nøjsomme og kan fiksere kvælstof i bakterieknolde på rødderne.